Ҡарағоштоң ҙурлығы ҡаҙҙай. Кәүҙә оҙонлоғо 65-73 см һәм ауырлығы 1,6 — 3,2 кг. Инә ҡоштар аталарына ҡарағанда эрерәк. Йәйелгән ҡанаттарының оҙонлоғо: ата ҡоштоҡо 158 - 176 см, инә ҡоштоҡо – 167 – 182 см, тәндәренең оҙонлоғо – ата ҡоштоҡо 65 – 70 см һәм инә ҡоштоҡо 67 – 73 см. Дөйөм төҫө ҡара-көрән, ҡойроҡ өҫтө һәм аяҡ ҡауырһындары арҡаһына ҡарағанда аҡһылыраҡ, ҡойроҡ аҫты һарғылт һәм ваҡ аҡ таптар бар, яурындары һорғолт. Елкәһе, муйыны аҡһылыраҡ, ҡойроғо ҡара-көрән. Ҡарағоштоң күҙе, суҡышы – көрән төҫтән ҡара төҫкә тиклем, тырнаҡтары бөтөнләй ҡара, ауыҙ тирәһе һәм аяҡтары һары төҫтә. Ҡарағош еңел оса. Йыш ергә ултыра һәм осраған бер ваҡ кимереүсене, бөжәктәрҙе эләктереп йөрөй. Бер урында оҙаҡ ҡына ҡорбандарын һағалап баҫып тора ала. Ҡарсыға кеүек, йыш ҡына йәшеренеп торған еренән һөжүм итә.